༄༅།།པེ་ཅིང་དགུན་དུས་ཨོ་རྩལ་འགྲན་ཚོགས་ཀྱི་ཁྲོམ་ར་གསར་སྤེལ་ཡོང་འབབ་ཀྱིས་སྐབས་རིམ་བྱུང་གི་དགུན་དུས་ཨོ་རྩལ་འགྲན་ཚོགས་ཀྱི་ཟིན་ཐོ་གསར་པ་བཏོད་པ།
མི་དམངས་དྲ་བའི་འཕྲིན། ཤིན་ཧྭ་གསར་འགྱུར་ཁང་པེ་ཅིང་ནས་གློག་འཕྲིན་འབྱོར་གསལ། པེ་ཅིང་དགུན་དུས་ཨོ་རྩལ་འགྲན་ཚོགས་སྒྲིག་འཛུགས་ཨུ་ལྷན་གྱིས་ཁྱབ་བསྒྲགས་བྱས་དོན། རྒྱལ་སྤྱིའི་ཨོ་ལིམ་ཕིག་ཨུ་ལྷན་གྱི་གཞུང་ཕྱོགས་དྲ་ཚུགས་ཐོག་ཁྱབ་བསྒྲཌ་བྱས་པའི་སྐབས་རིམ་བྱུང་གི་དགུན་དུས་ཨོ་རྩལ་འགྲན་ཚོགས་ཀྱི་མཐུན་འགྱུར་ཡོང་འབབ་གྲངས་གཞི་དང་བསྡུར་ན། པེ་ཅིང་དགུན་དུས་ཨོ་རྩལ་འགྲན་ཚོགས་ཀྱི་ཁྲོམ་ར་གསར་སྤེལ་གྱི་མིག་སྔར་མངོན་འགྱུར་ཆོག་པའི་མཐུན་འགྱུར་ཡོང་འབབ་ཀྱིས་སྐབས་རིམ་བྱུང་གི་དགུན་དུས་ཨོ་རྩལ་འགྲན་ཚོགས་ཀྱི་རིགས་མཚུངས་གྲངས་གཞི་ལས་བརྒལ་ཡོད།     མིག་སྔའི་བར་པེ་ཅིང་དགུན་དུས་ཨོ་རྩལ་འགྲན་ཚོགས་སྒྲིག་འཛུགས་ཨུ་ལྷན་གྱིས་མཐུན་འགྱུར་ཁེ་ལས་45དང་གན་རྒྱ་བཞག་ཡོད། དེའི་ནང་གཞུང་ཕྱོགས་ཀྱི་མཉམ་ལས་རོགས་ཟླ་11དང་། གཞུང་ཕྱོགས་ཀྱི་མཐུན་འགྱུར་ཚོང་པ་11 གཞུང་ཕྱོགས་ཀྱི་ཁེར་རྐྱང་མཁོ་སྤྲོད་ཚོང་པ་10 གཞུང་ཕྱོགས་ཀྱི་མཁོ་སྤྲོད་ཚོང་པ་13བཅས་ཚུད་ཡོད།     པེ་ཅིང་དགུན་དུས་ཨོ་རྩལ་འགྲན་ཚོགས་སྒྲིག་འཛུགས་ཨུ་ལྷན་གྱི་ཁྲོམ་ར་གསར་སྤེལ་པུའི་པུའུ་ཀྲང་ཕེའོ་ཞུའེ་ཏུང་གིས་ཚེས་22ཉིན་ཤིན་ཧྭ་གསར་འགྱུར་ཁང་གི་གསར་འགོད་པའི་བཅར་འདྲི་དང་ལེན་བྱེད་སྐབས། ཁོང་གིས་པེ་ཅིང་དགུན་དུས་ཨོ་རྩལ་འགྲན་ཚོགས་སྒྲིག་འཛུགས་ཨུ་ལྷན་གྱིས་2017ལོའི་ཟླ་2པ་ནས་པེ་ཅིང་དགུན་དུས་ཨོ་རྩལ་འགྲན་ཚོགས་དང་དགུན་དུས་དབང་སྐྱོན་ཨོ་རྩལ་འགྲན་ཚོགས་ཀྱི་ཁྲོམ་ར་གསར་སྤེལ་འཆར་གཞི་དངོས་སུ་ལག་བསྟར་བྱེད་འགོ་ཚུགས་ཡོད། ལོ་ཤས་རིང་ཁྲོམ་ར་གསར་སྤེལ་འཆར་གཞིར་ཕྱོགས་ཁག་གི་རྒྱབ་སྐྱོར་ཐོབ་ཡོད། མཐུན་འགྱུར་ཁེ་ལས་ཀྱི་རིགས་སྣ་ཡང་ཕུན་སུམ་ཚོགས་ཤིང་ལུགས་དང་མཐུན་པ་ཞིག་ཡོད། ད་ལྟ་གན་རྒྱ་བཞག་པའི་མཐུན་འགྱུར་ཁེ་ལས་ནང་ཀྲུང་དབྱང་གི་ཁེ་ལས་ཆེ་གྲས་ཡོད་ལ། པེ་ཅིང་གྲོང་ཁྱེར་ཁོངས་གཏོགས་ཀྱི་གཞུང་ཁོངས་ཁེ་ལས་དང་། ས་གནས་གཞན་གྱི་གཞུང་ཁོངས་ཁེ་ལས་དང་དམངས་གཉེར་ཁེ་ལས། ཕྱི་རྒྱལ་གྱིས་མ་དངུལ་བཞག་པའི་ཁེ་ལས་སོགས་ཀྱང་ཡོད་ཅེས་ངོ་སྤྲོད་བྱས་པ་རེད།     ཁོང་གིས་མཐུན་འགྱུར་ཁེ་ལས་དེ་དག་གིས་དགུན་དུས་ཨོ་རྩལ་འགྲན་ཚོགས་གྲབས་གཉེར་ལས་དོན་ལ་རམ་འདེགས་ཧུར་ཐག་བྱས་པ་དང་ལྷག་པར་དུ་2020ལོ་འཁོར་གྱི་ཁེ་ལས་ཀྱི་རྒྱུན་གཏན་གཉེར་སྐྱོང་ལ་ཏོག་གསར་གློ་ཚད་རིམས་ནད་ཀྱི་ཤུགས་རྐྱེན་ཚད་གཞི་མི་འདྲ་བ་ཕོག་པའི་གནས་ཚུལ་འོག་མཐུན་འགྱུར་ཁེ་ལས་ཚང་མས་སྔར་རྒྱུན་བཞིན་ཁ་ཆད་ལག་བསྟར་བྱས་པ་ལས། པེ་ཅིང་དགུན་དུས་ཨོ་རྩལ་འགྲན་ཚོགས་ཀྱི་མཐུན་འགྱུར་ཁེ་ལས་དེ་དག་གི་སྤྱི་ཚོགས་ཀྱི་འགན་འཁྲི་དང་ལས་འགན་འཁུར་སེམས་གང་ལེགས་མཚོན་ཡོད་ཅེས་བསྔགས་བརྗོད་བྱས་པ་རེད།     ཕེའོ་ཞུའེ་ཏུང་གིས་གོམ་སྟབས་རྗེས་མར་པེ་ཅིང་དགུན་དུས་ཨོ་རྩལ་འགྲན་ཚོགས་སྒྲིག་འཛུགས་ཨུ་ལྷན་གྱིས་ཏོག་གསར་གློ་ཚད་རིམས་ནད་སྔོན་འགོག་དང་ཚོད་འཛིན་གྱི་དུས་བབ་དང“སྙིང་བསྡུས་དང་། བདེ་འཇགས། ལྟད་མོ་ཆེ་བ”བཅས་ཀྱི་འགྲན་བསྡུར་སྒྲུབ་གཉེར་གྱི་བླང་བྱ་ལྟར་ཁྲོམ་ར་གསར་སྤེལ་ལས་དོན་གྱི་ལས་འགན་མུ་མཐུད་ལེགས་སྒྲུབ་བྱེད་ཀྱི་ཡིན་ཞེས་བརྗོད་པ་རེད།